På kant: Statsministeren vil sætte indtjeningsgrænsen for udenlandsk arbejdskraft ned, svarende til en sosu assistents lønniveau. Det er klogt. Ellers må vi enten hæve pensionsalderen eller undvære nogen til at tørre os bagi, når vi selv bliver gamle. Nu er det godt nok kun folk fra 12 bestemte lande, som må få lov at betjene os med denne ædle kunst, når vi har forrettet vor nødtørft. Kommer man fra andre lande, er man henvist til arbejde, som giver en højere løn. Der er nemlig forskel på, om man kommer fra Sudan og Syrien, eller om man er fra Rusland, Malaysia eller Indien, siger Løkke til DR.

Denne nationalistiske doktrin kan alle forstå. Landene på lavtlønslisten er åbenbare, homogene evige størrelser og folkene besjælet med en højere spirituel virkelighed, som kvalificerer dem til lavere lønnet arbejde hos os. Lad så ligge, at alene Malaysia, Rusland, Canada, Mexico, Indien og Thailand tilsammen rummer 188 forskellige etniciteter, mere end 170 anerkendte sprog og stort set alle verdens kendte religioner i mere eller mindre ortodokse udgaver.

Bare de kan tørre røv, for det må man ikke, hvis man er fra Syrien eller Sudan.